૩૧ ડિસેમ્બર, ૨૦૧૭ના રોજ નક્સલોએ ભરેલી એલ્ગર પરિષદને લઈને ૮ જાન્યુઆરીએ પુણે પોલીસે કેસ દાખલ કર્યો હતો. એલ્ગર પરિષદમાં જે હાજર હતા તે મોટા ભાગે કબીર કલામંચ નામની સંસ્થા સાથે જોડાયેલા હતા. તપાસ પાછળથી એસીપી અધિકારીને સોંપવામાં આવી. પહેલી એફઆઈઆરમાં પ્રમુખ આરોપી સુધીર ધાવલે સહિતના ૬ આરોપીનાં નામ હતાં. તપાસ એ દિશામાં પણ કરવાની હતી કે આ કેસમાં અન્ય કોણ સંકળાયેલા છે. ૬ માર્ચે કેસમાં વધુ બે આરોપીઓનાં નામો જોડાયાં, સુરેન્દ્ર ગાડલે અને રોના વિલ્સન. ૧૭ એપ્રિલે પોલીસે ૬ જગ્યાએ દરોડા પાડ્યા. દિલ્હીમાં રોના વિલ્સન, નાગપુરમાં સુરેન્દ્ર ગાડલે, મુંબઈમાં સુધીર ધવલે સહિતના આરોપીનાં સ્થાનકોની તપાસ થઈ. આ દરોડામાં વિપુલ સાહિત્ય પકડાયું. મહારાષ્ટ્ર પોલીસના એડીજી પરમવીર સિંહે પ્રેસ કોન્ફરન્સમાં ખુલાસો કર્યો હતો કે આ પંચની હાજરીમાં, આરોપીઓની હાજરીમાં આ સાહિત્ય કબજે કરીને સીલ કરાયું છે, તેની વીડિયોગ્રાફી થઈ છે. ૧૭ એપ્રિલે પકડાયેલું આ સાહિત્ય ૨૦ એપ્રિલે ફોરેન્સિક સાયન્સ લેબોરેટરીમાં મોકલી દેવાયું. ૨૩ એપ્રિલે પોલીસને તેની ક્લોન કોપી મળી તેના આધારે તપાસ કરવામાં આવી. આ તપાસમાં એવું સાબિત થયું છે કે બહુ મોટું ષડ્યંત્ર રચવામાં આવ્યું હતું અને તેમાં માઓવાદી સંસ્થાઓ સંકળાયેલી હતી. આમ, ત્રાસવાદીઓ સંગઠનોની સંડોવણી પાક્કી થતાં ૧૭ મેના રોજ કેસમાં યુએપીએ(અનલોફુલ એક્ટિવિટીઝ પ્રિવેન્શન એક્ટ)ની કલમો ઉમેરવામાં આવી. પુરાવાના આધારે આરોપીઓની યાદીમાં સુરેન્દ્ર ગાડલીંગ, મહેશ રાઉત, સોમા સેન, મિલિંદ તેજતુંબડે, રિતુપરન ગૌસ્વામી, કોમરેડ મંગલુ, કોમરેડ દીપુ જેવાં નવાં નામો ઉમેરવામાં આવ્યાં. પોલીસને ખાતરી થતાં મોટું પગલું ભર્યું, ૬ જૂને ધરપકડની કાર્યવાહી હાથ ધરાઈ. સુરેન્દ્રને નાગપુરથી, રોનાને દિલ્હીથી, સુધીર, સોમા અને મહેશની ધરપકડ કરવામાં આવી અને તેમના નિવાસસ્થાનેથી કેટલુંક સાહિત્ય સીઝ કરવામાં આવ્યું.